amanoisuno/poet huggingface dataset:
賀王丞相賜玉带 劉攽
捷書吉語報安西，辨色彤廷喜氣齊。蕭相論功非汗馬，晉公成事有通犀。尚方製作皆金玉，委佩光華想虹蜺。欲問九環加賜衮，何如判白授封圭。
鳳凰臺 劉攽
江水中分白鷺飛，鍾山秀出衆山微。鳳凰去後高臺在，麋鹿遊來舊國非。萬里孤帆長在目，夕陽游子憺忘歸。六朝人物都荒草，但有寒潮信不違。
郡齋即事 劉攽
鶴髮霜髯新復新，爲郎補吏兩因循。爭先不及三千客，顧後猶容五十人。絕學捐書從佚老，曲肱飲水會忘貧。江湖極目連天白，照影知無纓上塵。
與宋次道舍人同在殿中覆考進士次道子姪同就御試贈次道二首  其一 劉攽
池上君今得鳳毛，階庭蘭玉見兒曹。橫參氣象開衡石，丹桂芬香近赭袍。冀北群空經相馬，海濱人去復連鼇。西亳里第烏衣巷，賀客無辭應接勞。
與宋次道舍人同在殿中覆考進士次道子姪同就御試贈次道二首  其二 劉攽
不恨郎潛有二毛，喜從仙禁接官曹。重吟紫殿森珠網，縱觀諸郎奪錦袍。汗血來時皆驥子，神仙不動倚靈鼇。明堂梁棟掄材盡，世上那知伐斫勞。
燕子來馬上作 劉攽
馬上春寒透客衣，半晴天氣燕飛飛。不知社日明朝是，轉憶吾廬共爾歸。風外輕輕雙翼疾，沙邊款款數聲微。畏人自習人間世，何事江鷗浪見機。
酬章朝散  其一 劉攽
本無材畫備驅馳，豈有文章結主知。廟鼎陳前羞瓠落，井泉方潔懼瓶羸。晚交賢傑真難得，辱在泥塗祇自嗤。澧有芳蘭沅有茝，夢魂無日不相思。
酬章朝散  其二 劉攽
事無機變即無疑，此意唯當靜者知。末路風波成失所，歲寒霜雪正同時。勞生毫髮差千里，醉眼須臾已萬期。江上鯉魚天上雁，寄書嫌少不嫌遲。
出汜水關 劉攽
洛河嚴鼓夜方中，上馬西郊滿面風。照野月華鋪水白，轉山銀燭列星紅。視祠太一觀爟火，從獵長楊賦射熊。壯觀已隨陵谷變，龍旌摇颺倚秋空。
齊州史君學士有游山詩學官諸生咸和史君又有詩二章贈之以刻石摹本示予因次韵  其一 劉攽
辨如流輠解連環，稷下諸生大小山。幕府名聲收藉甚，雲泉氣味屬偷閒。茂林深壑逢迎際，細草穠花次序間。值有羽人招隠士，想君乘興不知還。
齊州史君學士有游山詩學官諸生咸和史君又有詩二章贈之以刻石摹本示予因次韵  其二 劉攽
終日塵勞駷轡還，乍臨清濟看群山。飛來獨鶴應知倦，過去長雲本自閒。開國東西誇十二，待賢季孟哂中間。吟君詩句心蕭散，舊觀神明覺頓還。
還王平甫秀才詩稿 劉攽
王子能詩古不如，壯心豪氣未應除。百年總付人間世，一腹都容天下書。白雪關山來騕褭，綠萍池沼秀芙蕖。窮愁已作無聞老，相愧臨濠一問漁。
見蘇子瞻所作小詩因寄 劉攽
千里相思無見期，喜聞樂府短長詩。靈均此秘未曾睹，郢客探高空自欺。不怪少年爲狡獪，定應師法授微辭。吳娃齊女聲如玉，遥想明眸嚬黛時。
得奉世寄詩 劉攽
江城花柳復殘春，每上高樓望所親。身滯蠻舒誰與語，書來子弟爾成人。老侵鬚鬢莖莖白，情在篇章字字新。幸有竹林堪縱傲，罷官真作自由身。
偶題 劉攽
人間變化亦何常，不在他生與彼方。病後公羊哀作虎，顧時司馬懿爲狼。龍眠頓長參天木，龜老猶搘病叟床。又有此曹惟奈久，非干天地日偏長。
次韵和通判庫部會棋 劉攽
三百縱橫事不平，古今仙俗判昏明。已居勝勢誰前敵，獨暗機先誤必爭。寥落寒星天欲曉，稀疏過雁雨初晴。南陽畫諾庭無訟，正頼君詩得此聲。
叔父寄李氏庶子泉銘 劉攽
翠壁清泉庶子銘，文工境絕兩知名。埋藏雲外山神護，流落人間俗眼驚。恨不陪遊如阮籍，遠憐模寫到蠻荆。古書豈獨記名姓，自恐疏慵學不成。
章武殿 劉攽
歷數歸真主，乾坤仗義兵。南夷長後服，下國怨西征。麋鹿荒吳苑，梯航聚易京。春螽那恃力，朝菌欲長生。雷雨隨金鼓，鷹鸇起旆旌。靈旗穊牛斗，白羽射欃槍。散地人誰保，連甍火徹明。晨門迎短箠，死骨斷長鯨。父老前流涕，農夫未釋耕。將軍薦牛酒，愷樂會韶韺。虢滅虞何恃，崇亡紂亦傾。一戎終薄伐，再駕就昇平。舊邑更脩武，行宮即顧成。奎芒垂篆刻，天質望氛清。羽衛嚴丹極，潮音接化城。欲回江海水，都作頌歌聲。
溪上 劉攽
窄地穿茨拙，高城晚日斜。竹籬侵水面，溪女浣汀沙。老樹垂朱實，懸藤結白花。綠萍浮碎點，芳杜上新芽。一邑過千室，十金無數家。魚蝦與菰米，惆悵此生涯。
和裴庫部十二韵 劉攽
懷人存蔽芾，招隠賦窅窊。賢傑多能事，音徽自不瑕。偶然新樸斫，一笑爲歡呀。夏屋已隆棟，清池非漚麻。望賒隨朔雁，坐久至昏鴉。好事逢諸彥，佳聲播四遐。燕遊安以樂，詩語正而葩。霜應豐山石，灰飛河內葭。凉秋將落帽，斜漢挹浮槎。老木圍岑寂，蒼苔積鬖髿。瑶光天不遠，圭影日無差。莫怪長吟苦，良金出汰沙。
南征二首  其一 劉攽
漢皇開五嶺，虞帝事三苗。定有南征問，遥知用武朝。前籌皆廟略，選士𠙆風飆。潦水江湖大，雲山故國遥。天陰凝殺氣，師老聽哀謠。猿鶴愁君子，黿鼉憶架橋。繡衣方責戰，虎節竟乘軺。白骨不歸葬，冤魂誰爲招。猶傳發閭左，願得聽簫韶。旅泊時流動，何由問九霄。
南征二首  其二 劉攽
揚越舊秦兵，苗頒尚禹征。初驚一使任，那用萬人行。友戶凝昏祲，滄波觸駭鯨。越裳無信息，銅柱定將傾。服嶺東南尉，戈船萬里程。江通夜郎道，秋入伏波營。插羽頻封檄，馳軺屢請纓。介鱗悲物色，猿鶴悵民生。幾日封京觀，歸時捲旆旌。休聞七科戍，無用五陽兵。海國犀牛遠，南琛紫貝輕。平生一長劍，歲暮望欃槍。
寄橙與獻臣 劉攽
清霜夜漠漠，佳實曉纍纍。鵠鷇攢修幹，金華耀夙曦。狂酲香處析，痏渴味餘衰。採摘悲凡口，漂零恐後時。頌聲騷客誤，錫貢禹書遺。惆悵生南國，煩君品藻詞。
酬臨濮劉推官 劉攽
治民非己長，那得士心降。爲問來鳴鳳，何如止吠厖。壺餐慚鼎食，鉛割謝矛鏦。辯士更持節，佳兵正上瀧。薄田桑十畝，小市釀千缸。自喜庭無訟，寧論智少雙。陪京開左輔，振鐸服中邦。禁臠分留印，天枝涖建幢。孤生老將至，壹意信猶矼。頼倚絃歌化，餘風勉政龐。
送賈士彥延平知光化縣 劉攽
名家千里駒，富學五車書。柱史文無害，絃歌智有餘。素風存翰墨，陰德在門閭。江漢子男邑，穀城桑柘墟。曾爲都尉治，今亦萬家居。安穩飛鳬舄，新鮮縮項魚。繡衣夸里父，壽酒薦親輿。不作期年別，看君就詔除。
送高麗使 劉攽
絕域求通使，皇華益藉才。男兒萬里志，笑語片帆開。積鹵生陰火，奔濤起晝雷。曝鱗成島嶼，吐氣誤樓臺。城邑東迎日，居人學用杯。詩書自天性，冠带及家陪。歲月如勤止，登臨亦壯哉。威聲逾肅慎，仙事指蓬萊。鵬向南溟近，槎常八月來。言瞻析津次，遥見二星回。
次韵和宋職方北樓 劉攽
勝事略就手，茲樓無復加。棟梁宏可愛，丹碧麗非華。風月登臨最，川原眺望賒。斗城知日近，瀛海自雲遮。杖屨歡乘興，文移謹報衙。晝閒禽語靜，歲熟市聲譁。柳影重重幕，蓮香處處霞。舳艫隨渚遠，睥睨向人斜。話聽游童樂，詩煩上客誇。國風麟趾應，賓宴鹿鳴嘉。鵰鶚無餘力，騏驎不待撾。衰遲竟何補，襆被念還家。
復次前韵 劉攽
仙游欺緬邈，古事厭增加。自我新形勝，因之翫物華。不勞工子勸，無價境天賒。雲構森如畫，翬飛勢莫遮。靜看梁燕賀，閒聽野蜂衙。曹事初無壅，軍聲信不譁。倚欄歌白雪，爲客進流霞。快意凉風起，餘歡素月斜。吳趨應有始，齊難詎爲誇。夏日思王粲，名流得孟嘉。優游琴八疊，悲壯鼓三撾。遍看題詩語，飄然自一家。
既和宋君佳篇因取加字韵中所未用者別爲十二韵 劉攽
板築廢已久，樓居仍可嗟。敢辭才不逮，何說智無涯。史例同新作，民謠異刺奢。棟梁虹夭矯，軒檻獸盤拏。萬室瞻華宇，千兵擁建牙。浮雲生柱礎，杲日透窗紗。明滅穿林水，稠重覆塹花。長空指去鷺，過雨亂鳴蛙。屢獲詩人賦，時紆長者車。薦觴凝縹白，諧語繆壺齟。隠吏容攀桂，終更遽及瓜。多慚雙鬢雪，蕭颯對文緺。
合加字韵兩篇二十四字成一章更互次之咏曹之土風并敘出處寄呈司年職方 劉攽
漢郡王封寵，周宗伯命加。犬牙基自若，麟趾嘆于嗟。陵谷隨人世，春秋積歲華。洩雲餘薈蔚，浮濟變津涯。端木倦游學，朱公精貸賒。於今富而麗，遺俗儉寧奢。使轍常交錯，京藩倚扞遮。鋤鉤非盜用，簫勺換兵拏。樸直叨三組，工夫盡兩衙。戎容剖符虎，士氣肅旗牙。圜土幾無訟，虛庭不禁譁。對棋銷白晝，清嘯岸烏紗。池館澄潮水，樓譙冠暝霞。綠梢檐外柳，紅朵砌前花。徙倚危欄峻，行來繚徑斜。巢林安短翼，擅壑愧跳蛙。夙昔未更事，游談多自誇。奏盈方朔牘，書過惠施車。臧室初縻迹，連城晚拜嘉。華顛看欲落，病齒不勝齟。珠琲輕魚目，桐絲陋馬撾。敢論雞似鳳，願食棗如瓜。臺妙前辭滿，安輿久卧家。最容高尚志，那肯待青緺。
又十二韵 劉攽
絕境可遺老，清心仍去邪。樓頭喧燕雀，川面動龍蛇。碧瓦浮煙素，朱甍麗日赮。倚風時坐嘯，乘月更吹笳。庭樾交傾蓋，池房雜舞髽。凉秋乘爽塏，吉歲驗汙邪。厨釀全欺魯，兒歌習陋巴。林珍餉桃李，溪飯列魚蝦。勝賞須神會，浮名祇盜夸。誰能貪課最，本自學禪迦。羈旅枝栖鵲，田園舍負蝸。蕭條看白鬢，早晚得丹砂。
酬范判官喜雨 劉攽
一旬天再雨，惠澤夜來深。震發雷霆事，榮華卉木心。問年如隔併，閱日屢辛壬。安水江千里，良田畝一金。劭農非有術，望歲忽爲霖。雊雉依青隴，跳魚出廢涔。夢成池上作，喜見洛生吟。破敵聯飛鏃，高張信雅琴。緒風開晝色，遲日媚花陰。更有資清興，連峰映碧潯。
赴官京東同舍諸公觀音院見餞有贈并簡不至者 劉攽
今日承人乏，東州假傳車。勞生復去國，垂老欲捐書。斗酒相爲樂，諸家食有魚。華燈續光景，鳴笛問吹噓。即事已陳迹，懷人方跂予。要官多謁禁，數子莫情疏。啼鳥春猶淺，高花日勝初。朝回應見念，會語殿中廬。
景德寺河沙院餞蘇安上知泰州劉元忠河北都運分題得無字 劉攽
今朝一樽酒，聊與故人俱。非復少年日，深驚別意殊。燕雲低朔漠，楚水向江湖。報國不一事，出門成異塗。騰鱗安浩蕩，雋翼就虛無。應笑白頭老，閉關方據梧。
過太康縣此路入亳州云是先帝昔東幸時馳道也馬上口占行二十里成三十韵 劉攽
維昔東巡狩，天王景宅朝。金椎隠馳道，象載下招摇。呂應青雲近，關迎紫氣遥。旄頭前詔羿，陪乘後征僑。奉引三司肅，中堅萬馬調。旂常亂辰象，劍佩雜瓊瑶。多士和相讓，諸侯貴不驕。海神來積雪，仙馭會祥飆。象帝初觀妙，猶龍此見譙。强名大樸著，將隠德音昭。上善泉仍潔，知常檜後凋。虛心明左契，聞道首參寥。絳節賓閒館，璇宮盛綺寮。洞天留白日，書法祕青霄。瑄玉嚴禋祀，歌童采夜謠。衆神如向座，佳氣鬰通宵。隴麥聞重秀，房芝搴紫苗。醴泉甘愈疾，舞鳳樂儀韶。舉翼王喬{血／与}，排雲子晉簫。頌釐知簡簡，奏賦欲飄飄。麗澤驚雷雨，鴻恩霈蓼蕭。百年皆就見，比屋幸寬徭。牧馬猶如隗，封人預祝堯。歡聲喧望幸，舊里不崇朝。萬域車書混，重明祲沴消。鼎成因脫屣，桑變忽觀潮。雲霧常疑祀，衣冠祇葬橋。藏書思柱史，問遠謬祈招。躍馬遵遺轍，談王就采樵。生遲千一旦，無所效芻蕘。
次韵和石曼卿泰山 劉攽
步至東山表，纔知嶽鎮尊。百川趨渤碣，一柱際乾坤。託始無懷氏，談更洛誦孫。後王崇檢玉，方士說天門。巖石居凝命，群峰遠駿奔。陰陽殊雨霽，朝夕異凉溫。學者譏秦事，功臣誓漢恩。氣連滄海碧，影變濁河渾。候日來丁夜，捫星待合昏。仙真疑史闕，宮殿謹司存。落水雷穿谷，危松珀擁根。更尋宣父志，雅意屬崦崑。
將至洛中先寄宋次道諸幕府 劉攽
頻年洛陽道，秋月照征車。關口朝煙上，伊川曉日初。艤船看飲馬，投策數游魚。蟬嘒隨林靜，鐘鳴應谷虛。夙齡懷勝尚，吏役久愁予。及此娛山水，翻知喜簡書。名都士淵藪，盛德世璠璵。羈旅如傾蓋，詹言興有餘。
錢子高舉賢良中科寄賀子飛 劉攽
當世英雄彀，連年伯仲賢。友于聲競爽，敵萬智無前。讜議天人際，馳辭日月邊。會驚文得鳳，真謂筆如椽。萬乘親前席，諸生敢比肩。晚成無近器，妙選悉青錢。濟美高陽舊，傳經韋氏專。公侯將必復，廊廟定誰先。步武青雲接，官曹畫省聯。軼群看赤驥，洵直想朱絃。德賞今誰擬，才難古亦然。從容照棣萼，聞望已陶甄。夏屋方隆棟，雲檣穩濟川。那令得賢頌，祇貴漢王淵。
送裴二知蘇州 劉攽
著書玄尚白，送客鬼揶揄。積水望江海，秋風吹軸轤。貴人千騎長，紫綬左魚符。遺愛留南國，歡聲接舊吳。曉霜繁橘柚，過雨熟菰蒲。安得如王子，從君飛隻鳬。
和原父同江鄰幾過浄土院觀古殿吳道子畫楊惠之塑像及顯僧傳當世貴人形骨仁僧鼓琴作 劉攽
真賞非俗嗜，雅游知勝緣。百身化前佛，方丈納諸天。工以智自表，名由高益傳。吳生擅粉繪，楊氏妙鈞埏。能事古未盡，希聲今亦然。伻圖觀肖像，撫㢩置鳴絃。理會均聞見，神交遺後先。衣冠若對面，山水欲忘年。子墨臺中妙，仙翁樹下賢。新詩俱絕唱，塵土更餘妍。
同徐監簿作水始冰 劉攽
霜落歲將晏，風生水始冰。猶殘夏蟲怪，初比玉壺凝。氣襲璇源潔，光摇寶鑑澄。涵虛同凜凜，履薄乍兢兢。魚鱉悲潛伏，江湖息沸騰。淩陰如獻納，會是却炎蒸。
送韓子華奉使安撫江南 劉攽
漢庭重八使，同日出東都。仗節年仍少，埋輪氣不孤。詔書敦直指，懸弩肅前驅。宣布君恩被，周爰楚澤紆。秋風捲旌旆，桂楫上江湖。遊子故鄉在，相思天一隅。
送張益宣州法曹 劉攽
掾曹仁恕用，郎選孝廉爲。之子文無害，居廷敢决疑。一王除制作，三尺著毫釐。過眼皆成誦，讎書自所宜。察廉時爾貴，治道吏爲師。去去弦歌化，當如別後思。
郊祀慶成詩 劉攽
聖瑞歸文子，珍符屬孝孫。儲精凝景命，端拱輯群臣。禮樂成中典，人神定一尊。亮章新物睹，咸秩備司存。成德兼明察，彌文付討論。積高參斗極，因吉際乾坤。候景迎長日，萌芽發舊根。律風乘廣莫，卦氣起昆侖。閶闔開黄道，星辰拱紫垣。奉瑄嚴太一，推策本軒轅。八廟森重構，諸侯盛駿奔。薦馨光裸玉，告嘏逮歸弔。旄纛羅千乘，旂旛徑九門。龍蛇影摇動，鵝鸛勢飛翻。士勇歡鳬藻，天晴候晏溫。幔城橫象魏，玉果會春園。嚴警連宵鼜，周廬次屬鞬。望雲舒錦石，揖月上金盆。廣樂歡來格，升煙續載燔。頌釐如響答，終事寂無喧。輦路祥飆轉，端門旭日暾。天雞還自舞，仙鶴爲孤騫。河漢驚垂象，雷霆浹厚恩。畫衣期不犯，肺石更何冤。長樂尊無貳，椒房慶已蕃。睿心先廣愛，大策重臨軒。瑞典兼河洛，歡心極鎮藩。名山已望幸，天意肯周爰。願上公車奏，來趨白獸樽。心知搢紳義，展采詎難言。
次韵和王正仲熙寧郊祀二十韵 劉攽
駿命膺長發，鴻圖本慎徽。八方星拱極，四海日升暉。舊典增咸秩，彌文示表微。聖時均玉燭，天統正璿璣。南極迎陽復，陰泉候氣歸。積高常眷顧，昭孝每毋違。羽衛來雙闕，和鑾並六飛。風霆齊命令，龍虎會旗旂。帳殿層城暮，金波列宿稀。嚴更虛夜鼜，雕輦下彤闈。廣樂千人唱，升煙萬目睎。衆神知受記，象物競來依。陟降兼明察，圓方比範圍。送音仍鬻鬻，畀福想霏霏。霈澤蘇群動，春陽暢墐扉。慶深周揭厲，感極至歔欷。多士參鳴玉，微生厠皂衣。肅雍瞻帝武，奉引近天威。儒館鵷鸞舊，長謠錦繡輝。因知子雲賦，何足頌巍巍。
聞蜀中大水寄閬中諸弟 劉攽
蜀嶺參天近，巴江向海迂。百城同暗谷，獨鳥視前途。六月蒸雲甚，長風驟雨俱。漏天疇得補，深峽不時輸。回首蛇蛟鬭，傷心虎豹呼。劍關愁斷棧，天漢逼乘桴。臂飲通殊俗，巢居自一隅。遺黎待螺蚌，小邑斷樵蘇。絕域飛黄鵠，仙人用隻鳬。清秋已收潦，問爾麗泥塗。
馮當世生日  其一 劉攽
申甫維崧嶽，東方本歲星。舊書容盡信，成事况親聆。南紀浮江漢，青煒變頊冥。氣和方毓粹，地勝已儲靈。德宇何寥廓，斯文實典刑。龍駒來汗血，霜刃脫青萍。智略聯三捷，規模壯六經。羽翰驚海運，辰象屬天扃。回首煙霄近，橫雲漢閣青。河圖開祕奧，龍節付儀形。萬里風聲肅，三年楚俗寧。里甿羞螮蝀，鄉校謹螟蛉。聖主思霖雨，群生望大庭。指期調鼎實，洗眼頌椿齡。授易嘗占晉，論詩竊次駉。莫言狂簡士，足記景鐘銘。
馮當世生日  其二 劉攽
陽月方開旦，商行接素秋。聲華臨盛際，勳業動前修。舊物詩兼禮，公望礪與舟。諫行扶廟算，威克弊邦讎。翻欲危晁氏，皆能苦絳侯。孤城雖莫可，具美亦誰侜。北關虛前事，南冠記昔遊。客惟論藥餌，書不號窮愁。迥有閒中趣，高於物外求。賓朋依白傅，潤澤借裴休。跂也身方族，時哉歲欲遒。愁無縮地術，頼有置書郵。理楫王猷拙，稱觴小陸優。傾心日夜急，滾滾大江流。
送子惇出使河北 劉攽
禹積基壺口，堯仁被冀方。官迎赤車使，詔選瑣闈郎。力學推元稹，高才屬長康。壯懷來慷慨，得志自軒昂。愛直容知默，中和異吐剛。一臺傳駮議，二府見分章。前效平原淺，嚴威夏日長。居常祇逢掖，試躍即干將。雲漢昭回地，鵷鸞八九行。穹廬休夕拜，覢弩備晨裝。洚水成滔陸，流庸頗異鄉。挂冠勞畚鍤，佩犢問耕桑。哺乳增襵粥，完膚滌痏瘡。朴忠將漕最，惇厚訓兵强。冀馬羅馳傳，河魚飽食魴。細書夸睇視，淳酎沃煩腸。肯作田園計，寧嫌鬢髮蒼。能令老者奮，直與大鵬翔。處世當何語，懷君豈易忘。哂由終所畏，與點自知狂。
卜居書懷 劉攽
漆雕未能信，陽甫免歸居。理以逍遥得，材由濩落疏。狹才輕勢利，小隠幸林廬。藿食由來事，茅茨不願餘。南檐容曝日，側徑喜携鋤。筋力吾如此，功名世有諸。憶初干萬乘，徒步謁公車。投射東堂策，歸來北闕書。先鳴煩指日，弱羽愧吹噓。雲雨非人力，泥塗亦詔除。江湖輕乘雁，鐘鼓陋鶢鶋。有道翻羞卷，迷津幸遂初。幽棲謝車馬，至樂狎樵漁。述作稱狂簡，誰能問起予。
渭水 劉攽
鳥鼠流清渭，岍岐導衆山。懸車循暗谷，斷棧出重關。長路去未已，連峰深更艱。秋高木落外，天夐鳥飛間。日出看群動，煙收認百蠻。別腸逾九絕，愁淚獨長潸。立志薄軒冕，隠居宜草菅。自甘家食薄，還愛綵衣斑。從吏負夙願，辭親何厚顔。簡書今可畏，幕府尚餘閒。猨叫無勞思，鴻冥不易攀。歸來城闕望，但見白雲還。
致齋中太一宮見屏風有唐賢和常舍人詩因次韵寄子瞻內翰子由侍郎子開舍人穆父待制數公皆嘗祠太一也 劉攽
禁掖下祠宮，青槐輦道通。薄雲收霽雨，初夏接薰風。將旦群陰伏，齋居百慮空。夢遊如有遇，反聽更能聰。秘祝寧神外，多儀拜貺中。佐靈猶五帝，執事本三宮。象海鼇山峻，翻階藥秀紅。守儒嚴講幄，起草麗談叢。夙昔嬉遊並，神仙步武同。吹藜驚爝火，抱法想江楓。已老仍書癖，懷賢愧易東。君王問無擇，留意屬溪工。
羽林通孝經 劉攽
聖治周方域，儒風暨羽林。一經嚴授業，五孝得潛心。騎獵宸遊簡，嚴廬禁掖深。披文知行在，即事亦官箴。訓勇寧慚晉，專門詎屬參。從茲六郡俗，不羨滿籯金。
寄杭州通判蘇子瞻海州使君孫巨源 劉攽
淛水三江外，朐山百郡東。專城須聞望，半刺亦才雄。浪海元無際，吳潮近峽中。茵憑那獨異，翰墨自兼工。追昔賢良舉，殊時步武同。百篇傳冠古，半策已全功。咫尺騰霄使，回旋著籍通。龍媒流汗血，鳳羽雜鳬翁。烈士猶難進，清朝各願忠。伏蒲寧曲學，鳴鼓尚深攻。物理安圓鑿，人倫陋發蒙。俟河愁敝箄，破膽忤豐隆。力擠膠西相，廉欺第五公。絕絃迷促軫，折翼創虛弓。卧閣寧多病，治中有舊風。從容付丞史，咻噢及兒童。使者誅求急，王人禮數崇。湯年偏一溉，稷御不終窮。高宴延仙伯，閒遊歷梵宮。怒濤翻練白，浴日上霞紅。沙鮚能藏蟹，江鳬不慕鴻。五雲瞻碣石，七澤望青楓。瓜戍留麋巀，茅心憶桂叢。賜環聊衮衮，遺楪漫忡忡。困學今將落，生涯只屢空。頭風吹過雨，鬢雪亂飛蓬。龜死寧遺策，鸞棲豈願籠。勞生俱夢寐，有道或瘖聾。絕唱常難和，幽光更待融。知音懷感慨，不獨寄絲桐。
寄梅聖俞江鄰幾韓持國 劉攽
直諒多聞友，衣冠領袖賢。平生三徑樂，少別四時遷。曲策春山秘，絃歌璧水圜。吳門真養性，委吏故依然。杖履兼閭里，詩文孰後先。風雲多變態，鞭弭屢周旋。清汝流無極，維嵩地少偏。微官非擇取，勝事偶陳前。遲日消棋局，殘春頼醉眠。時從謝客咏，不廢遠公禪。吏課輕涓露，官箴恨纆牽。裹糧嗟不遂，回首鎮幽捐。
寄王子直謝師宰 劉攽
自昔東南美，由來王謝郎。提衡俱射策，繼踵事專場。凡馬驚騏驥，群蜚下鳳凰。同時冠後進，舉國誦成章。賈子諸王服，蕭生舊友光。青冥看咫尺，雲路更翱翔。
游東寺 劉攽
籃輿出乘興，佳客不相遺。水色鳴騶外，林光倚蓋時。寒餘草初變，風煦柳先知。複閣披襟久，迴廊步屧遲。招提應不厭，幽熟重前期。會待花如霰，壺觴約自隨。
江漢 劉攽
江漢繄常武，苗民傒舞階。百蠻時暴桀，終古事威懷。壤穴深潛蟻，山林盛鬥豺。墮鳶愁瘴霧，吹蠱厭昏霾。淫毒皆沙蜮，跳梁自井蛙。幾成分服嶺，垂欲罷朱崖。元帥全軍出，天王太室齋。鑿門資感奮，負羽必誰差。壯氣隨霆擊，先聲甚雨偕。遊魂蚩爾輩，賈勇洎吾儕。略野窮飛鳥，圍城盡析骸。饑啼兒宛轉，怨哭鬼歐哇。破竹餘銛刃，焚原只亂稭。鯨掀才足膾，狸搰可須埋。王略過銅柱，天威暢藁街。斗牛光更潤，溟海靜無涯。賈舶盈珠琲，宮娥賤玳釵。拜侯金篆斗，犒士酒如淮。神武千齡協，歡娛萬國諧。告成方歷吉，名嶽望禋柴。
溫湯和王法曹 劉攽
火井傳夷檄，炎洲記海隅。仙遊空詣絕，方志每多誣。泛濫浮清沼，淵源自奧區。洪鈞從鼓橐，一氣審爲爐。烈焰方焚澤，騰波盛濺珠。沃焦難與並，執熱諒誰須。鼇抃終當釣，鯨掀會學屠。此中勝鼎鼐，不復待樵蘇。池館他年貴，衣冠萬乘俱。廢興仍在目，惆悵指平蕪。
蔡州城枕汝水寒日水涸清淺可愛原父與郡守泛舟川上甚有佳境以書垂報緬想勝遊因形短什 劉攽
積水寒收潦，深淵浄見沙。冷光憐玉潔，清鑒絕毫差。鷗鳥居相樂，漁樵近有家。濟川新剡木，載石去乘槎。樹影魚鱗密，城陰瓠子斜。夤緣忘向背，頃刻變烟霞。練白翻雲葉，金鎔蕩日華。照心同不隠，滌慮愛無邪。客醉風吹酒，歸迷斗轉車。林宗昔無暇，范蠡去空賒。鳬雁晴餘喜，波瀾雪後佳。謝塘芳草夢，依約向無涯。
登東山小魯 劉攽
惟昔宣尼氏，登山俯大東。隘然輕魯國，不復夢周公。洙泗秋毫外，龜蒙聚米中。浮埃殊擾擾，鬥蟻竟匆匆。遊觀情應類，臨河事不同。豈將千乘富，一換舞雩風。
賀玉汝殿中御史 劉攽
世許忠臣子，仍爲憲府官。自宜棠棣萼，復正觸邪冠。霜肅臺中柏，香餘省署蘭。鷹鸇與秋勁，冰玉瑩心寒。去路鄰霄漢，無人怨鏌干。流傳廟廊語，聳激壯夫肝。
佚老堂爲馬給事題 劉攽
膂力期方壯，功名付衆才。朝廷不能出，軒冕儻時來。賢者皆知此，勞生亦念哉。暮年均暇逸，末路忍低回。延閣通雲漢，東垣接上臺。老成宜鶴髮，絕足信龍媒。脫落經綸際，從容里地開。圖書收舊素，池籞就穿栽。松竹依陶令，兒童戲老萊。尚知南郡富，肯使少游哀。詎有東家問，端思齒杖陪。會爲三徑客，幽屏謝塵埃。
灞涘望長安 劉攽
去國一回首，憑高因肆觀。清川會灞涘，白日麗長安。魏闕中天直，南山並海寒。樓居雲縹緲，城象斗闌干。即事感能賦，有情知永嘆。不勞歌倚瑟，悽愴指邯鄲。
集英殿觀先帝御容 劉攽
墮淚不能禁，彤庭北望深。壽觴疑在眼，宮漏獨驚心。繪事應神助，天光想下臨。秋毫分萬一，玉色辨侵尋。未悟攀髯遠，如聞棄屣音。當時萬年木，風動亦蕭森。
王四十監鴻慶宮 劉攽
沛邑祠原廟，明年啟壽宮。真遊追柱史，吏隠即冥鴻。苑路連修竹，兒歌習大風。海鳬隨步武，笙鶴下虛空。司馬官園令，千秋擢寢中。書成大人賦，夢識白頭翁。北闕縻徐樂，丹砂愧葛洪。帝鄉那可問，相望五雲東。
代魏秀才和 劉攽
明府敏爲政，經綸功已深。無欺禮神意，不擾愛民心。直道容多梗，良時避孔壬。未成宣室召，空賜潁川金。茲日量天聽，方春報雨霖。望蜺舒黯黯，笑電趣涔涔。耒耜歡南畝，歌謠變越吟。和應光爇戶，潤足俟薰琴。久客羞王粲，忘饑學漢陰。鹿門那忍去，留釣此江潯。
又和魏秀才 劉攽
川原惟漢廣，雷雨向春深。望望三農事，悠悠一歲心。月離初候畢，龍見亦推壬。向夕風翻海，中天電爍金。農占不騎晦，史例足書霖。至治無饑穰，元和蔑旱涔。遷鸚殊自喜，倦客獨悲吟。未必魚生釜，聊因酒貰琴。奮身從嫖姚，走馬過雕陰。辜負封侯骨，棲遲沔水潯。
答吳侍郎寄陝府 劉攽
天王相有三，分陝按殽函。列國依明德，西人盛美談。甘棠元聽訟，綵服自調甘。餘力斯文貴，珍詞萬象含。氣清融渤澥，材絕聳楩柟。請誦詩三百，先知學召南。
次韵和韓持國雪二十韵 劉攽
層雲升蒼莽，密雪亂高低。巧緻欺工倕，繁多感計倪。因高宜嶽鎮，善下及塗泥。海變方朝若，天通憶命黎。懸檐垂齟齬，投隙置刀圭。冥頊豪無頼，娥舒弱易迷。清心還自照，正色故思齊。報曙端成誤，驚春妄問奚。林珍翔鷺鵠，玉氣墮虹蜺。獵野甘燔兔，登川快臛蠵。風回飄柳絮，日暝亂醯雞。蟲篆初難辨，庖羔久未刲。冥鴻愁徑度，饑雀愴單棲。律驗知陽復，天旋測氣躋。浮生共羈旅，外境本筌蹄。置酒容高會，論文慰解携。詩從載塗唱，賦爲騁妍題。數聽波濤辨，滔滔百仞溪。
咏雪 劉攽
朔雪三冬暮，同雲萬里間。昊天還質素，長路失幽艱。舞急低仍舉，吹多去復還。增高元稍稍，投隙故閒閒。積鹵輸鹽浦，飄沙聚玉關。怒濤狂振海，疊巘坐移山。喜厚猶多積，憎繁詎得刪。旗旛高卷野，塵壒密通闤。點綴林芳亂，裝褫石蘚斑。戶斜遺尺劍，窗缺置連環。圭璧衣裳會，閭閻米粟頒。折篁終不屈，喬樹頓堪攀。紈潔裁歌扇，珈明聳髻鬟。運籌思巧歷，語異叱神奸。凍筆無由捉，强弓不易彎。雁號隨雀瞀，龍蟄並魚鰥。坎辟威權厲，陽芽勢力孱。晦冥愁運促，溫燠愴時慳。畛域通三壤，塗泥洎百蠻。暝鷄矜喔喔，宵犬事籋籋。踠足傷騏驥，迷群失鷺鷳。製書思籀頡，議巧謝倕般。蚊翼騰空曲，芝英擢野菅。藩籬容月魄，軒陛絕人寰。感物徒酸鼻，明心肯汗顔。露肌寒得胗，直指凍成袴。檐罅風號勁，爐灰火逗殷。獵狂懷塞漠，漁樂記江灣。飲乏枯瓢棄，磨稀古鐵頑。莫欺東郭履，不愧半通綸。
駕幸開寶寺福聖院新閣 劉攽
帝圖天不極，覺苑日融輝。減劫寧無待，直乘必應機。化城非樸斫，檀施自依歸。香象開馳道，珠瓔接尚衣。梵音潮海會，阿閣鳳凰飛。清蹕通長樂，齋居護却非。雨花交霰雪，燎桂雜煙霏。默冀南山壽，賢公已見幾。
原父舍人爰自春坊遷職史氏未更晦望旋有新命增秩諫省躋榮綸閣斐然成篇以伸歡賀 劉攽
近署銅龍貴，仙山策府遥。由來稱國士，自致必雲霄。太史題凡例，彤庭奉日朝。除書新翰墨，受賜接晨朝。池水通翔鳳，星垣直建杓。泛槎輕濟海，逸御捷凌飆。獻納當宸扆，絲綸聳具寮。直詞明黼黻，大冊粲瓊瑶。拜舞腰金重，歸來廐馬調。泥書開鵠板，法駕從雞翹。高興吟紅藥，珍辭賦洞簫。宮花香永晝，禁漏靜通宵。枝鵲聲何喜，原鴒意自饒。寄言江漢客，無事老漁樵。
和秘閣趙光祿學士臘月夜閣宿見寄 劉攽
秘宇聳嚴凝，名卿壽作朋。臘殘琪樹雪，夜寂瑣窗燈。交意嘗投漆，高談亟引繩。正憐湖海別，况復歲華增。詩勇堅無敵，材全問不能。龍淵方出匣，持以喻韓稜。
分題河决東郡 劉攽
漢郡金堤北，黄河落日東。波濤凝沴氣，翻浪蹙長空。鉅野鮫人室，魚山水伯宮。坐嗟山海變，心恐地天通。未就宣防築，深懷夏禹功。何當開嶺首，西注出湖中。
陪馬守蜀山禱雨 劉攽
丘禱亦以久，齋居先筮從。鳴騶趁殘夜，觸石會前峰。簫鼓終椒奠，風霆起蟄龍。化工輕瞬息，幽貺振舂容。灑濯埃塵絕，虛凉灝氣逢。小人思學稼，即事喜年豐。
送王相公 劉攽
白麻詔出鳳凰池，金節銅符副錫珪。故事周公不之魯，是行山甫亦徂齊。百年禮樂更檮杌，萬國車書載狄鞮。開闔乾坤容海運，斡回樞極寄杓携。故都形勝餘龍虎，開府文章盛壁奎。列坐諸生親絳帳，縱談禪伯得金篦。四山嵐氣連松梓，二水波濤亂鼓鼙。里老傍車看畫鹿，江靈低首避燃犀。鴻河带地長餘潤，蟠木開花亦有蹊。躍冶空慚折鉤喙，在鈞仍似落巢泥。苦心刻鵠纔成鶩，卑意函牛祇洎鷄。早晚重開丞相閣，爲公羸馬踏沙堤。
和楊褒早春二首  其一 劉攽
雪色留寒風弄和，新陽淺淺故陰多。池冰漸盡泉初潔，徑草猶微菊未莎。歸雁聲音矜久客，晴雲意態似妖娥。杖藜窮巷貧非憊，隠几衡門嘯也歌。身外閒愁從撥棄，眼前詩景得遮羅。亦知白髮非春事，老伴相尋奈我何。
和楊褒早春二首  其二 劉攽
少年意氣屬時和，春入青門樂事多。試著青衫迎暖日，閒騎駿馬踏青莎。御風直欲從仙子，奔月猶能及素娥。雁鶩陂前來膾鯉，芙蓉園裏去聽歌。舞狂相屬揮如意，醉起馳歸擲叵羅。寄語子雲天祿閣，新書尚白竟如何。
寄齊州李學士并呈蘇密州 劉攽
濟水由來徹海清，兩州偕得水南名。遺人頗記睢陽曲，說士猶談歷下兵。碧落羽翰俱失路，白頭章綬偶專城。東秦表海知君重，左輔陪京莫我輕。賓客此邦多長者，詩書前古聚諸生。不知高密何如彼，試仗西風問子卿。
送王兖州 劉攽
卧閣偏州獨老夫，三年化盡白髭鬚。故人始得班荆語，督府相觀剖竹符。舊學翰林君子澤，雄文策府列仙儒。蛟龍莫作池中物，老驥幾爲轅下駒。腰底印章馳傳乘，道傍冠蓋棄關繻。黄金上冢家相樂，文弩迎官吏疾驅。甲子可憐同步武，光陰稍覺近桑榆。掛車正爾思前路，畢娶由來異壯圖。笑謔會須矜此酒，分飛何必待長塗。側身東望艱梁甫，猶冀君家有隻鳬。
次韵宋職方新脩廳事 劉攽
事從梁棟拯隳頹，民有餘工庫有財。不待公輸洎玉繭，肯論新甫與徂徠。經營結構無遺巧，壯麗宏深要必該。廣砌水平鋪淡碧，應門風過絕纖埃。雲山噴墨文屏合，金獸銜環洞戶開。勢似名翬飛夭矯，喜知巢燕到裴徊。陳平社宰非無意，薛惠郵亭信不才。會道曹風如魯衛，輔州元作帝京陪。
再和宋職方 劉攽
萬緣冥數有興頹，不爲勞民與費財。常怪丘淵猶改舊，足令蓍蔡可知來。黄圖左輔今仍重，甲令名藩此正該。過去英賢聯踵武，幾多能事悉塵埃。僝工匠石三農隙，唾手公堂一旦開。妙選棟梁虹宛轉，觸新廊廡雁徘徊。落成幸有羔羊酒，能賦欣逢錦繪才。衰老專城無異術，祇將勤拙任家陪。
次韵酬李推官 劉攽
少無風力致雲霄，老寄東藩愧節旄。涉境已憐清濟涸，開門猶喜岱山高。智微黑蟻穿珠竅，術異游魚出鼎膏。思古循良深自嘆，視身尸素欲何逃。流光去去車馳轂，過事新新海駕濤。屈指家聲歡上客，愜心風什幸詩豪。青春小圃饒佳卉，遲日芳樽付濁醪。傾蓋强君留一醉，相看前路釣連鼇。
答鄭秘丞見寄長韵 劉攽
鄭公真率故難攀，夙昔相期季孟間。晝錦鄉閭嗤拓落，藉糟官局壓清閒。飲腸縱逸巵無當，詩句清新玉作環。屢舞自矜能舉袖，少歌誰復顧酡顔。南金不足償棋進，魯酒頻聞輸罰鍰。豪忤里儒連束矢，狂侵醉尉欲翹關。婢勤織衽幾無欲，男飽詩書僅有鰥。疲馬踏泥如得絆，弱弓支肘不成彎。權材未恨原中秘，領邑那知寄百蠻。說將正憐胡越異，問津空復鬢毛斑。江連楚蜀無窮水，路繞巴渝不盡山。青嶂叫猿寒寂寂，亂泉衝石暝潺潺。有生誰得辭羈旅，良苦遥知冒險艱。高興由來向人盡，尺書仍喜不吾慳。
雨後小園 劉攽
雨多三徑似荒郊，處處秋陰紫翠交。照水白蓮霜雪朵，倚天喬木夕陽梢。池光俯見游魚窟，樓角遥臨宿羽巢。倚杖移時看蟻鬥，操舟繚岸試杯膠。牆陰靜色憐甘菊，垣上懸藤識苦匏。老圃不須譏抱甕，野人無事伴誅茅。
終南山 劉攽
終南際滄海，千里張屏風。落月沈山西，朝陽生嶺東。
火浣壇 劉攽
天游神不虛，火解形復見。明明學道心，不與劫火變。
許真君祠 劉攽
舊怪神仙事，燕齊得浪傳。丹青此堂上，想像爲依然。
酒舫 劉攽
美酒留人飲，乘風縱客槎。秋潭夜深月，春嶼雨餘花。
竹岡 劉攽
夤緣映層阜，蒼翠復春苔。君知愛霜雪，若个是龍材。
寒食後聞雁 劉攽
後雁來何暮，春風萬里情。江南多燕子，無處覓同聲。
丹井 劉攽
古井玄泉色，仙人玉鏡寒。照來知骨相，作意就金丹。
初夜 劉攽
栖雞已登屋，宿羽復歸林。不語聽鐘坐，默默千里心。
郡樓晚坐同陳掾 劉攽
雲來湖外雨，樓倚樹梢風。不惜清凉意，持將與子同。
人日立春 劉攽
花勝已宜春，剪綵更爲人。風光今日好，顔貌一時新。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其一 劉攽
赤驥脫馵羈，軒然視瑶池。公持漢使節，不減豸冠時。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其二 劉攽
三江互東南，波浪浮日光。峽中起奔濤，積錢僅成塘。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其三 劉攽
吳帆若飛鴻，千里長風生。組練白玉粒，一月來上京。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其四 劉攽
利術析秋毫，心計遊無垠。亦有甘棠蔭，蔽芾如舊春。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其五 劉攽
忽爲嚴霜誅，慘戚動秋草。狐狸不足問，豺狼詎橫道。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其六 劉攽
諸公惜分手，置酒倚名園。長廊蔽修景，晝無車馬喧。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其七 劉攽
露光洗高花，風力曳垂柳。上客請賦詩，主人起爲壽。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其八 劉攽
春濃芳菲雜，日夕境氣變。望望檣上烏，去去令人羨。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其九 劉攽
壯年吳會遊，常有懷遠情。想見瓜步南，草長鶑亂鳴。
送韓玉汝司封奉使兩浙聞諸公先分題用池塘生春草園柳變鳴禽字合爲十章四句  其一○ 劉攽
驛騎傳梅花，書帖封來禽。何以慰別愁，遲此瑶華音。
花嶼 劉攽
孤絕池心嶼，高低水面花。若無舟楫到，應似隔仙家。
池上 劉攽
罷客棋仍在，留書卷未終。荷喧知過雨，萍聚見來風。
嘯臺 劉攽
高臺見百里，長嘯海風生。爲問塵埃耳，能聞鸞鶴聲。
鼎池 劉攽
仙去遺金鼎，年深認劫灰。懷人何限意，時向鼎池來。
故人謝師厚刻唐賢淳于先生墓詩于善謔驛系語其後刻石後二年師厚去世明年余過善謔驛讀詩悲之因作淳于墓詩又題二韵追悼師厚平生忘形善謔莫逆惟師厚爲然也 劉攽
故人墳宿草，翰墨想遺風。善謔知君意，何傷睿武公。
與持國約游環溪大風不果往又過曾氏值主人之病 劉攽
人事不如意，出門安可期。終須賞春物，那問主人爲。
蓮池 劉攽
蓮花水底紅，荷葉岸邊風。五月蟬鳴後，君應愛此中。
東樓 劉攽
樓前淮水上，遠樹似魚鱗。來帆與去櫂，腸斷倚欄人。
長門曲  其一 劉攽
凝笳來鳳輦，玉宇開深殿。君恩春風迴，那向秋時怨。
長門曲  其二 劉攽
君心似明月，月缺應再圓。但令黄河水，到海還上天。
書堂對雪  其一 劉攽
幽居遠人境，竹柏映吾廬。滿目山林意，今晨霰雪初。
書堂對雪  其二 劉攽
積風寒玉折，驚鳥落花餘。定有麕麚迹，環林未掃除。
雨後回文 劉攽
綠水池光冷，青苔砌色寒。竹幽啼鳥亂，庭暗落花殘。
旅舍不寐作回文四句 劉攽
定雲浮黑月，驚風觸巢鳥。暝燈客單寢，短夢恨遲曉。
勤道堂 劉攽
西秦公子樗名里，南楚真仙漆種園。誰顧世人多大笑，偶題勤道志忘言。
初暑馬上  其一 劉攽
負弩前呼地起塵，炎風烈日正隨人。暫投茅舍支拳坐，却是從前倦客身。
初暑馬上  其二 劉攽
荆扉茅屋水平流，竹簟棋盤局未收。無用詢他名與姓，忙閒有分不相投。
初暑馬上  其三 劉攽
臧孫御叔悉名卿，飲酒何妨傲雨行。未似驅車日當午，敢嫌高士笑勞生。
貝州亂二首  其一 劉攽
軍書羽騎曉紛紛，兵起清河一日聞。多少衣冠盡塗地，憑高依約見妖氛。
貝州亂二首  其二 劉攽
金印他時恩澤侯，專城意氣凜生秋。軍中成敗如翻水，空使明堂旰食憂。
遊章運判園亭  其一 劉攽
自有林亭不種花，總將春色寄鄰家。桃紅梅白須尋得，暮去朝來不算賒。
遊章運判園亭  其二 劉攽
客舍栽花欲爲主，出門騎馬即天涯。何時置得尋常地，管領春風屬自家。
旅館 劉攽
滿月還成破鏡飛，流螢清露夜依依。弄兒看織無窮樂，咫尺嵩雲不得歸。
九蕊芙蓉 劉攽
托根不近芙蓉苑，移植猶依瘴癘鄉。並蕊連心九相似，看來還使九回腸。
九月吉日澗上望芙蓉因尋菊今歲特晚青蕊未作憮然有懷 劉攽
百芳不奈秋風急，唯有芙蓉特拒霜。本以南州積炎德，一爲名誤客殊方。
寄關西兄弟 劉攽
曉風吹盡淮南雪，昨夜汀州白芷生。遥想春光西北去，倩傳相憶向秦城。
閶闔臺  其一 劉攽
看雪望春何處好，城腰山腹暫來登。人知容足無餘願，便是章華與九層。
閶闔臺  其二 劉攽
紅日駸駸還暗夜，輕車去去只微塵。老夫獨立聊觀化，驚怪往來無限人。
納凉明教臺 劉攽
臺上井泉冰冷滑，城隅川色劍光芒。多慚簿領相寬假，全得南風一日凉。
梅雨 劉攽
梅實初黄暮雨深，寶刀生鏽鏡昏沈。年年卑濕身無病，自覺能勝百鍊金。
隠語三首呈通判庫部  其一 劉攽
梧上生枝復隔年，白頭傾蓋兩歡然。滿城童子垂髫髮，竹馬羊車戲路邊。
隠語三首呈通判庫部  其二 劉攽
邯鄲度曲盡新聲，稚萼韶華稍向榮。珠箔曲鈎遮密坐，瑶臺靜室伴深行。
隠語三首呈通判庫部  其三 劉攽
宮柳飛花暗度春，斛愁容貯奈傷神。曼聲試作鷄鳴曲，何必陽關無故人。
新開湖上待潛珠不出偶書戲孫莘老二首  其一 劉攽
貝闕藏珠安在哉，九淵深絕若爲媒。風波可畏且歸去，漫道扁舟湖上來。
新開湖上待潛珠不出偶書戲孫莘老二首  其二 劉攽
合浦因人去不還，隋侯未值報恩年。欲憑泉客傳微信，夜久凉風月滿川。
入汜水寄仲馮 劉攽
沙起河津迷積霧，雲遮晚日怯層山。客行正似摴蒱局，疊馬來過第二關。
新燕 劉攽
主人恩厚與相依，畫棟危檐晝啟扉。豈是有心希鵠雁，衆雛成就即歸飛。
出都 劉攽
王孫蓮勺鹵中困，文叔蕪蔞亭下寒。塵俗豈知湖海士，敝裘羸馬出長安。
致齋太常寺以杖畫地成二首  其一 劉攽
少有閒人訪寂寥，薄雲淡日早春朝。庭花弄蕊萱生笋，時見東風趁柳條。
致齋太常寺以杖畫地成二首  其二 劉攽
杖藤爲筆沙爲紙，閒立庭前試草書。無奈春風猶掣肘，等閒撩亂入衣裾。
寧陵陂  其一 劉攽
十里菰蒲百頃陂，秋風嫋嫋蕩漣漪。旅遊已信江湖遠，水國猶將晝夢疑。
寧陵陂  其二 劉攽
屈鈎結網老農妻，鼓檝鳴榔舊牧兒。世事誰令山海變，可憐機械亦相隨。
長春花 劉攽
雪霜雨露平分盡，舊紫新紅次第開。自是餘花芳意薄，那知春去不重來。
次子由韵三首  其一 劉攽
流霞飲過已忘寒，和筆螭坳墨色乾。溫室前頭問名木，此身知不誤儒冠。
次子由韵三首  其二 劉攽
四朝傳說直臣言，萬事多君與輊軒。重到彤墀揮翰處，想知雲夢一時吞。
次子由韵三首  其三 劉攽
華光勸講想天臨，白髮儒先遇主心。仍寄史臣揮直筆，聖謨文思與幾深。
泊淮上 劉攽
風波繚繞半天下，鬢髮蒼筤一丈夫。惆悵江湖向時月，又來淮浦照檣烏。
久旱作問詩  其一 劉攽
問雲何意復歸山，應恃無心欲占閒。我爲閒多忙折我，勸雲爲雨莫空還。
久旱作問詩  其二 劉攽
問風何意掃雲開，本爲虞琴喚汝來。桑麥青乾天不雨，更將何物阜民財。
久旱作問詩  其三 劉攽
問山何意及郊農，天欲爲霖不見容。少閉土囊誅嘯虎，也教雲氣得從龍。
遣悶二首  其一 劉攽
好飲本來身少事，徒歌非是曲彌高。若能全療詩書癖，用底聊均筆硯勞。
遣悶二首  其二 劉攽
草荒三徑尋常綠，樹掩雙扉丈尺高。燕語不如鶑語靜，蜂飛猶勝蝶飛勞。
感懷 劉攽
澤雉呼雌日出飛，林鴉失子夜深啼。勞生未盡無生理，外境移心不得齊。
題館壁 劉攽
壁門金闕倚天開，五見宮花落古槐。明日扁舟江海去，却從雲氣望蓬萊。
末伏 劉攽
火流漸近桑榆上，秋氣新從閶闔來。每歲長安猶暑熱，內官相屬賜冰回。
題湛上人院畫松 劉攽
水墨乍成巖下樹，摧殘半隠洞中雲。猷公曾住天台寺，陰雨猨聲何處聞。（鐸案：此詩另見唐人劉商詩）。
儒生 劉攽
爲儒自分多迂闊，已老那能更改張。青史異時傳信事，不爲民賊坐投荒。
題荆林館 劉攽
深山雨過氣清潤，四月居人猶裌衣。獨坐空庭看喬木，黄鶑語歇繞枝飛。
西湖獨行 劉攽
畫橋朱閣水東西，柳带花梢聳復低。欲上扁舟還借問，此中時有晉人迷。
種梧桐 劉攽
鳳鳥非梧不息陰，梧桐非鳳亦無禽。種桐階戺有深意，欲伴幽人介獨心。
種花 劉攽
種花栽藥一番新，閒繞芳叢到日曛。莫笑人情不開豁，事曾經手自殷勤。
湖口阻風 劉攽
風波迂直路何限，雲水凄凉秋向高。百里淹留還信宿，可堪殘日看驚濤。
長蘆阻風 劉攽
萬頃寒濤浸日車，迅風重疊浪成花。雲深不辨江靈事，時見奔駒走岸沙。
阻風  其一 劉攽
愁思橫江不易堪，惡風終日自西南。逐臣那有回天力，請謝蜚廉亦未甘。
阻風  其二 劉攽
寒江常歲起條風，今日檣烏悉向東。定有江神欺放逐，更添留滯作途窮。
寄張十二 劉攽
先進多於貧賤隔，故交時有死生分。數疑吾子更名字，將謂平生又失君。
寄閣下諸同舍 劉攽
春風過盡欲無餘，天祿花英玉不如。閉戶清臺誰累汝，正應歸舍悉焚書。
寄丁元珍 劉攽
南海飛鴻北海鳬，青冥相望羽翰孤。虛弓祇是弦聲急，不向雲霄墮九烏。
蔡州路中作五首寄都下  其一 劉攽
病餘清骨鬢成霜，慚負腰間郡組長。等是君恩容卧治，淮西何必減淮陽。
蔡州路中作五首寄都下  其二 劉攽
雨濕城南輦路沙，歸鞍蹀躞喜還家。病軀復作南州守，空使離憂兩鬢華。
蔡州路中作五首寄都下  其三 劉攽
南城十里短長亭，三月煩君復送行。道上垂楊猶可折，秋風蕭索不須驚。
蔡州路中作五首寄都下  其四 劉攽
病指拘攣不自如，平居畫諾亦躊躇。雙魚欲寄諸親故，安得陳遵憑几書。
蔡州路中作五首寄都下  其五 劉攽
朱輪駟馬錦障泥，郡守官儀足品題。自是老身無宿分，卧乘籃舁一鷄棲。
寄孫巨源  其一 劉攽
裊裊柔芳淺淺春，早梅花白柳條新。歸艎去後無來客，占得風光不共人。
寄孫巨源  其二 劉攽
居鄰渤澥接江湖，閒數春風雁與鳬。乘雁來歸隻鳬起，未應言有復言無。
寄孫巨源  其三 劉攽
東門城壁踐朐山，此去蓬萊一望間。潛有真仙自來往，秦人何用不開關。
九宮祭畢寄陳五 劉攽
三百六旬齋復齋，東城騎馬獨歸來。秋風黄葉驚人面，徑向君家就酒杯。
寄金山朝陽巖僧 劉攽
松篁倚石夜露滴，樓閣緣巖風鐸高。山僧入定晝不起，頂上潮音翻海濤。
寄胡完夫時罷河東提刑知蔡州予亦罷京東轉運使知兖州 劉攽
懸車束馬太行道，取魯并齊七十城。今日朝恩俱卧閤，故人應得老人情。
次韵和望嶽亭詩  其一 劉攽
連逢七十二重山，芝朮潛通小有天。自笑何須仙者笑，未忘軒冕顧金錢。
次韵和望嶽亭詩  其二 劉攽
望嶽亭前一憑欄，秋雲蕭索水光寒。北人解道衡山遠，此地衡山已背看。
雪後行小園 劉攽
一尺春泥頻側足，半池天水欲清神。柳黄梅白貪迴首，驚起啼鴉雪灑人。
水仙花 劉攽
早於桃李晚於梅，冰雪肌膚姑射來。明月寒霜中夜靜，素娥青女共徘徊。
題餞送亭 劉攽
還有柳枝能送客，而無桂樹解留人。離腸苒苒隨征旆，愁絕江南日暮春。
竹鷄 劉攽
慣聽巴山杜鵑哭，飽聞湘岸鷓鴣啼。濃雲細雨黄昏暮，竹外傳呼滑滑泥。
致齋雨中寄王彥祖  其一 劉攽
倚城喬木半參天，雨過交流百道泉。始覺太常齋不惡，秋風靜裏雨蕭然。
致齋雨中寄王彥祖  其二 劉攽
細草幽花七月天，曲溝藂石亂鳴泉。齋居三日遺塵事，夢寂神凝亦自然。
曉晴入薦福院 劉攽
日照庭除上下光，雪殘喬木碧蒼蒼。空無鳥雀隨人語，散漫風煙駐佛香。
雪中群僚聚飲 劉攽
衰老歡娛總强爲，興闌蕭索不無悲。任教年少相縱樂，聽說勝於主席時。
次韵酬傅欽之 劉攽
風力清和日景遲，看花未醉莫言歸。殊方長恨故人少，白髮那論春事非。
新雁 劉攽
水生巴峽春始秀，葉下洞庭秋已高。去雁來鴻多少日，羈人搔首看江濤。
出長蘆口 劉攽
濤翻鷺羽連天白，山疊屏風到海青。客路浮生兩如寄，萬重波裏一浮萍。
秋雪過相國寺 劉攽
六花飛舞滿長安，古寺樓臺白玉攢。長眉老僧見客語，兩年秋雪就中寒。
女貞花 劉攽
巴婦能專利丹穴，始皇稱作女懷清。此花即是秦臺種，赤玉燒枝擅美名。
小雨 劉攽
烈風呼洶震山林，小雨霏微駐薄陰。南畝旱苗焦欲死，擬將如許號爲霖。
野次 劉攽
麥苗出隴漸漸綠，花樹迎風淺淺紅。欲就白楊傾一酌，竟無人可暫相同。
聞王深甫下第 劉攽
驊騮歷塊誤顛蹶，卞子抱璞空歸來。天下何會識琬琰，市人空復尚駑駘。
送刁節推歸江南此君辟孫并州幕府府罷遂棄官  其一 劉攽
長平幕府可張羅，誰見當時賓客多。還有任安如砥柱，故山歸卧恣頹波。
送刁節推歸江南此君辟孫并州幕府府罷遂棄官  其二 劉攽
中軍高韵拂雲霓，世路能將寵辱齊。君去可無離合恨，不應流涕悵睽携。
馮當世湖西口占還舟中却寄 劉攽
落日回船煙水明，殘霞黯黯共離情。南飛多少江鳬翼，好倩檣烏遍寄聲。
次韵錢四 劉攽
衰老常嫌带減圍，那堪髀肉厭征騑。東山仍有周公夢，也恐三年始得歸。
嶽雲亭 劉攽
四更捧日輪囷勢，千里爲霖靉靆功。但道無心是真意，任辭幽石起封中。
許州西湖觀音像 劉攽
孤絕佗山碧海濱，天花水月靜無塵。客槎不載支機石，爲見閒遊得度身。
遊俞氏園亭 劉攽
花外鞦韆柳下門，東城近處辟疆園。樓頭明月終歸去，更爲殘陽盡酒尊。
晝眠 劉攽
薰風四月樹陰合，無事高眠晝漏長。覺後已疑人世改，起看林影上東牆。
嘲晝眠 劉攽
利名苦厭茲多口，朝市那能盡信書。一枕凉風雲滿目，民謠民訟不關渠。
芙蓉池 劉攽
風摇羽扇露盈盤，卷卷翻翻欲定難。醉眼波心歡有遇，水仙傾蓋正相看。
湖口  其一 劉攽
三日湖雲不肯晴，四山冥晦與川平。繫船汀樹無人語，卧聽波濤澒洞聲。
湖口  其二 劉攽
清溪物色亦消憂，風雨何辭有滯留。定似湖邊釣魚客，一生家事託孤舟。
湖口  其三 劉攽
本自悠悠物外人，每逢山水爲情親。慚愧湖波淹客棹，到官不畏上官嗔。
送傅推官 劉攽
武仲高材筆不休，相逢傾蓋復離憂。黄河赤鯉强三尺，他日無煩數置郵。
和丘直講除字韵 劉攽
橫經童子一趨隅，擁篲門人爲掃除。遲暮不知稽古力，正憐桑戶欲捐書。
斫冰詞 劉攽
楚客斫冰行苦難，清音愁絕逼人寒。憑君與製水仙操，傳入湘靈寶瑟彈。
雨後池上 劉攽
一雨池塘水面平，澹磨明鏡照檐楹。東風忽起垂楊舞，更作荷心萬點聲。
過周修撰池 劉攽
絕景淹留欲斷年，曉來冰雪漲池泉。盡拈書籍無多子，來問東家亦漫然。
貂裘 劉攽
季子高談萬乘前，黄金白璧等虛捐。貂裘敝盡風霜苦，却憶周南二頃田。
夜坐 劉攽
獨坐吟詩到四更，牆根蟋蟀近床鳴。凉風閃閃吹燈滅，默從無言直到明。
新晴  其一 劉攽
青苔滿地初晴後，綠樹無人晝夢餘。唯有南風舊相熟，徑開門戶又翻書。
新晴  其二 劉攽
朝陽升空天氣新，荒郊落葉寒紛紛。溪源流潦不可渡，知是蜀山前日雲。
次韵和陳五咏張侍郎小車  其一 劉攽
富貴於人疑疾顛，名儒華髮獨蕭然。小車何必邱園事，不記千秋始姓田。
次韵和陳五咏張侍郎小車  其二 劉攽
履及階除杖及園，犢車閒暇過前村。老農未喻疏公意，應怪虛高駟馬門。
桂花 劉攽
月中丹桂昔誰栽，經歲光華十二回。正似此花多意思，一番紅過一番開。
遊環溪  其一 劉攽
赤日紅塵幾悔來，垂楊淥水眼先開。踏花酌酒到佳處，把釣臨流始此回。
遊環溪  其二 劉攽
漾漾溪流碧照天，荇絲荷葉小如錢。容易白魚時掛網，插生幽鷺肯回船。
向景亭 劉攽
四野川原多秀色，非因向著不能知。置亭高爽時來望，自此風光更屬誰。
雨後東園 劉攽
雨後重來春更深，梅花似雪柳如金。青天白日燕雀語，杳杳歸鴻風外音。
蠻請降三首  其一 劉攽
漢軍誅蠻蠻遁走，漢使約降蠻稽首。天威若日照四海，殺人得賊亦何有。
蠻請降三首  其二 劉攽
官軍萬人宿山下，百姓避兵多曠野。秋來雨足荆棘生，鄰里無復歸耕者。
蠻請降三首  其三 劉攽
縣官斬敵予金帛，健兒見賞不見賊。聞道殺人多老農，至今過客猶凄惻。
自古  其一 劉攽
自古邊功緣底事，多因嬖幸欲封侯。不如直與黄金印，惜取沙場萬髑髏。
自古  其二 劉攽
漢約無功不得侯，奸雄惡少善爲謀。却令驕主輕人命，奴僕行師海北頭。
龍山 劉攽
西城門外龍山路，乘興來遊不厭頻。後日重陽須一醉，青松繫馬菊留人。
果園巷訪楊寺丞 劉攽
馬出城門小徑斜，廢園故國總堪嗟。曲池平盡喬木老，舊地分張百姓家。
考試畢登銓樓 劉攽
春雲濃淡日微光，雙闕重門聳建章。不上樓來知幾日，滿城無算柳梢黄。
登樓 劉攽
城外園林非一主，春風總總爲開花。遊蜂語燕隨人眼，過盡南家與北家。
陳州雜咏  其一 劉攽
歷說諸侯七十餘，絕糧桑落尚歡娛。不容而後知君子，方笑南冠駕乘駒。
陳州雜咏  其二 劉攽
鄭莊推士古無倫，置驛諸郊日日新。去病魏公俱改節，一生惆悵杜陵人。
陳州雜咏  其三 劉攽
固安功次異蕭陳，深怪材官亦致身。高卧閉箝天下口，不憂聖主責愚臣。
黄橙寄黄翁 劉攽
江南碧樹映霜秋，丹實清香破客愁。常恨忌辛消俗口，爲評蠲憤詫齊州。
將過孔處士莊聞處士往許昌不果往 劉攽
鹿門隠士肯浪出，荷蓧丈人行不逢。朝陽晝雨霽復暝，香山無路雲重重。
和原甫謁武信殿  其一 劉攽
紫氣東迎太一峰，翠華飛御獵回中。玄女授符開上策，河宗獻寶告成功。
和原甫謁武信殿  其二 劉攽
願借前籌敢决疑，斡回天地聳當時。舊傳太尉條侯策，今見宣王六月詩。
望廬山 劉攽
蒼山去郭三十里，日暮雲收獨立時。應是塵埃能瞇眼，幾人曾有望山詩。
次韵和王待制絕句  其一 劉攽
病軀何處識君恩，卧地無令四體勤。客誦舍人詩句好，幾將筆硯一時焚。
次韵和王待制絕句  其二 劉攽
無年何日蘇凋瘵，死市空嗟費杖笞。舊尹告新應有意，若爲閒暇得遊嬉。
次韵和王待制絕句  其三 劉攽
蔡邕倒屣貴公子，阮籍清談林下游。人事差池不如古，祇將朱墨繼爲州。
寄韓玉汝待制  其一 劉攽
南雲不到飛狐口，朔雪來從累雁門。仗節仍煩鑿空使，乘槎徑取濁河源。
寄韓玉汝待制  其二 劉攽
嫖姚不復顧家爲，誰謂東山久未歸。卷耳幸容携婉孌，皇華何啻有光輝。
秋盡野次  其一 劉攽
丹椒結子菊花黄，山路秋高草木香。日出鷄鳴下喬樹，人來犬吠透疏篁。
秋盡野次  其二 劉攽
湖水彌天未覺秋，暫辭鞍馬寄扁舟。菰蒲無禁魚無稅，誰似溪翁得自由。
舟中夜飲憶和弟聯句 劉攽
人生如浮雲，聚散苦不定。向來詩酒歡，雖唱誰與應。蟋蟀鳴在戶，玉衡逼冬孟。悠悠千里思，寂寂中夜靜。豈曰無他人，不如我同姓。吁嗟繫名利，有若置機穽。窘然塵埃中，耻無六翮勁。訪戴舟已慚，攀嵇駕難命。臨觴置不飲，引領起獨咏。莽莽天地昏，誰知我心怲。
寄獻淮西大哥給事 劉攽
千里提封盛府開，照淮紅旆晚徘徊。地靈固有壺公舊，時泰不同唐相來。韋斷陳編占藥喜，珠揮新什咏蘭陔。阿連今羨南飛翼，酒影猶能入壽杯。
題古畫山水障子 劉攽
應是塵外境，不隨陵谷遷。江山猶舊日，松柏又千年。
山水屏 劉攽
吾家古屏來江南，白晝水墨漬烟嵐。我行北方未嘗見，衆道巫峽仍湘潭。山頭老樹長參天，水上衰公撐釣船。青蓑擁身稚子眠，得魚不賣心悠然。久嫌時世趣向狹，頗思種藥依林泉。桃源仙家不可到，但願屏上山水置眼前。
于秘校示郊園棠木連理圖偶題長句 劉攽
昨得伻圖與賦詩，野棠并幹上交枝。始疑和氣偏回復，可是常情悅附離。愛樹去思吾豈敢，高門陰德子應知。濟南固有終軍辨，傳布仍煩老畫師。
壁畫古槎歌 劉攽
南山大樹楓與樗，百年不到生理枯。老枝錯落麋奮角，病根蟉結龍垂鬍。風霜不知春不改，古苔懸蔓相縈带。豈知高堂素壁上，畫圖能令觀者愛。野夫晨興坐樹邊，偶說此槎來上天。暫乘西風犯牛斗，却看東海成桑田。
和江鄰幾梅聖俞同蔡學士觀宋家書畫 劉攽
中郎石經天下傳，江翁說詩當世賢。南昌子真亦祿仕，讀書養性希神仙。雄豪相遇古莫及，所至衣冠爭願焉。貴公子孫誰是勝，廣平家書盈萬千。當時交友皆父行，賈生論議欺老先。開門迎客車結轍，而此三士相周旋。牙籤插架塵土絕，寶軸出囊瑶玉聯。前秦篆籀頗磨滅，中世粉墨仍新鮮。咨嗟古人不可見，但覺能者心意專。知音自昔貴一遇，千歲相望猶比肩。况有清詩紀實事，豪壯入耳如哀絃。鄙夫觀書識難字，古文愈野心謂然。要當乘興過君所，刮膜一使頭風痊。
楊寺丞書畫 劉攽
楊侯古書數十軸，草隸缺殘猶可讀。古書流傳動千歲，書可倣摹古容僞。愛君苦心能辨之，等捐千金不爲費。世嘗售名不售真，物可見形難見神。重令志士一惆悵，念有遺寶隨埃塵。東牆西牆畫滿屋，瑟琶小兒理新曲。鄙夫長安交遊少，騎馬能來與君熟。萬事好惡我自知，不作浮沈爲人更耳目。
許州寒食 劉攽
灌嬰臺畔路憧憧，寒食追遊喜退公。堤柳媚烟行細綠，野橋橫水陣殘紅。鞦韆冷颺梨花雨，蹴踘高騰燕子風。幾處笙歌幾家哭，却愁迴馬夕陽中。
禁烟遊園 劉攽
寒食風光雨歛塵，病餘寒極强頒春。傳呼廣陌雙摇旆，乘興名園一柅輪。列座賓寮皆俊雅，繞池花木盡奇珍。長吟淺醉歸時晚，蠟炬熒煌改火新。
畫蟹 劉攽
後蚓智不足，捕鼠功豈具。一爲丹青錄，能使萬目顧。氣凌龜龍蟄，勢經滄海渡。微物亦有動，將非逢學誤。
蟹 劉攽
稻熟水波老，霜螯已上罾。味尤堪薦酒，香美最宜橙。殻薄胭脂染，膏腴琥珀凝。情知烹大鼎，何似莫橫行。
宜城酒 劉攽
九醖宜城酒，人傳峴首碑。古今情不別，更問習家池。
郢州 劉攽
但見蒼山插霄漢，石城古木高崔嵬。城頭層樓又清絕，尚有遺音名白雪。
澄心堂紙 劉攽
當時百金售一幅，澄心堂中千萬軸。後人聞名寧復得，就令得之當不識。
襄州淳于髡墓 劉攽
微言動相國，大笑絕冠纓。流轉有餘智，滑稽全姓名。師儒空稷下，衡蓋盡南荆。贅婿不爲辱，旅墳知客卿。
別茶嬌 劉攽
畫堂銀燭徹宵明，白玉佳人唱渭城。唱盡一杯須起舞，關河風月不勝情。
荔枝  其一 劉攽
南州積炎德，嘉樹凌冬綠。薰風海上來，丹荔逾夏熟。煌煌錦繡林，亭亭翡翠屋。鵲頭爛晨霞，天酒瑩寒玉。流聲感中華，採掇如不足。開元百馬死，漢堠五里促。君王玉食間，此薦知不辱。迨今糟粕餘，猶足驚凡目。憶初成上林，四方會奇木。使臣得安榴，天馬來首蓿。拔芽自幽遐，托地幸滲漉。我欲咎真宰，喟茲限荒服。將非名實雄，百果爲羞縮。區區化工意，聊爾存衆族。
荔枝  其二 劉攽
錦筵火齊砌金柈，五月甘漿破齒寒。南國已隨朱夏熟，北人猶指畫圖看。烟嵐不續丹櫻獻，玉座空悲羯鼓殘。相見任誇雙蒂美，多情莫唱水晶丸。
橄欖 劉攽
南珍富奇異，疇昔頗窮覽。夷荒無書傳，從古陋鉛槧。苞封走中土，天序異離坎。有香已變衰，有色多黯謭。今君此堂上，珍物惟橄欖。青膚鏤瓊瑩，翠顆森菡萏。若爲幽人貞，久見君子淡。甘懷彼包羞，日新此剛敢。清泉薦芳茗，臭味獨潛感。澡雪清煩酲，滌除瑩玄覽。靈均採時菊，西伯嗜昌歜。廟鼎實調梅，壯士仍嘗膽。由來超俗好，諸絕不言慘。殷勤謝凡口，薤白空三噉。
題招提院靜照堂 劉攽
千金買境欲辭喧，長日觀心復照昏。多少勝緣從靜起，爲師無意入都門。
南湖詩  其一 劉攽
湖波微漲日初長，水面花香柳綠黄。沙鳥喧嘲隨笑語，鯈魚驚躍近舟航。春心處處迷芳草，醉眼依依亂夕陽。信似習池風物好，偷閑剩醉兩三場。
南湖詩  其二 劉攽
一樽芳酒數篇詩，坐待南湖夕景低。日照杏花堆火齊，水涵天色湛玻璃。靜中魚鳥渾相忘，醉裏風光時易迷。還有漁舟澹客興，誰言不似武陵溪。
潁水作寄陳州諸故人 劉攽
不知潁水清如此，欲比蓬萊似是非。察見淵魚寧有意，往來鷗鳥已忘機。濟川便樂風波息，洗耳都疑世事違。甚悔衡門臨沁水，還思冠者試春衣。
咏列子 劉攽
禦寇卧鄭都，子陽歸之粟。固辭得無受，妻子怨窘束。君非自知我，人事故反覆。俛仰未及終，類傌首邦族。始知至人心，避榮乃避辱。如何當路子，擾擾事干祿。
大安病酒留半日王守復來招不往送酒解酲因小飲江月館 劉攽
江驛春酲半日留，更煩送酒爲扶頭。柳花漠漠嘉陵岸，別是天涯一段愁。
還館  其一 劉攽
步向端門足力遲，仰瞻雙闕隔褵褷。三年江海都如夢，老態今朝始自知。
還館  其二 劉攽
下馬呼人問直廬，歸牆因讀舊時書。黄花綠葉庭槐影，噪雀鳴蟬宛自初。
次韵王四館宿  其一 劉攽
雪殘梧竹夜猶寒，春入林花露已團。絕境自宜仁者靜，寤歌非爲碩人寬。不眠紅燭停俄頃，刻意新書計若干。等是前賢遊集地，似君尤更覺才難。
次韵王四館宿  其二 劉攽
蓬萊宮闕冠雲霓，月出丹淵日墮西。和暖時花元有信，黄昏歸翼自無迷。讀書難字存雌蜺，落筆雄辭在碧鷄。五十衰年融過二，强顔何計可思齊。
次韵王四館宿  其三 劉攽
天星出屈勢闌干，五夜傳呼禁漏殘。虎豹深沉九關遠，鷦鷯栖息一枝安。病親黄卷憐燈闇，老厭青綾怯歲寒。長有江湖未歸夢，更將衰白鏡中看。
次韵王四館宿  其四 劉攽
月白天虛星斗橫，夜深高閣勢崢嶸。怪來耳冷人聲絕，會是齋居近太清。
初秋館中呈諸公 劉攽
掖垣星宿上清居，金馬文章次石渠。雨定楓槐含秀爽，秋還樓閣長空虛。上知景伯無人事，恩許黄香未見書。不奈客嘲聊自解，下流仍復愧應璩。
題平山馬鋪 劉攽
長亭前望勢崔嵬，地坼東南宇宙開。韋杜去天真五尺，行人新自日邊來。
燈夕 劉攽
燒燈陶永夜，擊鼓勸沽酒。清月不作霜，微風乍摇柳。忽忽車轉轂，戢戢人舉首。歡樂聊及時，與誰論薄厚。
次韵和王舍人燈夕見寄 劉攽
南陌東城樂賞同，翠華雕輦度香風。春催火樹無窮外，天壓歌聲不盡中。侍宴君歸青瑣閣，倦遊身作白髯翁。憑將酒客鴟夷頌，並謝張松與孟公。
燈夕陳大夫來會張承議以病不出有詩贈陳次韵和之 劉攽
千燈光影徹春宵，紅日明霞晃綺寮。上客歡娛得驚坐，佳人歌笑敵藍橋。雪花带雨塵都埽，寒色兼風酒易消。一去章街盡眉嫵，臂圍猶怯月邊朝。
燈夕寄呈張學士 劉攽
東風一雨解萌芽，暖景重城有萬家。霽後燈光猶妬月，春遲火樹却催花。數聲水調矜遺俗，十里珠簾勝館娃。璧府謫仙歸未得，會將騎鶴向人夸。
三峽橋 劉攽
三峽橋西路不通，水深石怪自蟠龍。一聞馬足皆驚起，倏忽雲遮五老峰。
寄荆公 劉攽
青苗助役兩妨農，天下嗷嗷怨相公。惟有蝗蟲偏感德，又隨台旆過江東。
雙橋道中寒堪 劉攽
裂面霜風快似鐮，重重裘袴晚仍添。梅當官道香撩客，山逼籃輿翠入簾。男子坐爲衣食役，年光當向道途淹。古來共說還家樂，豈獨全軀畏楚□。
長蘆寺 劉攽
越舶吳商倚萬橈，紺園金剎起中宵。魚龍聽法多因雨，江海歸心每上潮。林黑夜深燈影白，川平天闊梵聲遥。心知水怪俱調伏，惜取靈犀不用燒。
黛陀石硯 劉攽
一片蒼山石，遥憐巧匠心。能存辟雍法，宛是馬蹄金。氣奪秋雲濕，光涵墨海深。魚龍隨醉筆，變化出幽涔。
句  其一 劉攽
寒食年年必上公。
句  其二 劉攽
霜蟹人人得，春醪盎盎浮。
句  其三 劉攽
瀉湯奪得茶三昧，覓詩還窺詩一斑。
句  其四 劉攽
山形雄北固，江勢逼東漸。
句  其五 劉攽
蕪城此地遠人寰，盡借江南萬疊山。
句  其六 劉攽
水氣橫浮飛鳥外，嵐光平墮酒杯間。
句  其七 劉攽
秋高千里月，暮景一帆風。
句  其八 劉攽
峴首習池屢能到，大堤花艷一番新。
句  其九 劉攽
王師破金陵，兵自水窗入。
句  其一○ 劉攽
更覺在天涯。
句  其一一 劉攽
逍遥此中意。
句  其一二 劉攽
不負興公遂初賦，更傳中散絕交書。
句  其一三 劉攽
秋桐不識春風面。
句  其一四 劉攽
君爲逍遥遊。
句  其一五 劉攽
懷人棠蔽芾，招隠桂窅窊。
句  其一六 劉攽
炎日似流金，火雲如匹絳。
句  其一七 劉攽
解慍薰南風，截雨橫東虹。
題處州直廳壁 李觀
十謁朱門九不開，利名淵藪且徘徊。自知不是公侯骨，夜夜江山入夢來。
漁父二首  其一 李觀
八月九月蘆花飛，南溪老人垂釣歸。秋山入簾翠滴滴，野艇倚檻雲依依。却把魚竿尋小徑，閒梳鶴髮對斜暉。翻嫌四皓曾多事，出爲儲王定是非。
漁父二首  其二 李觀
村寺鐘聲渡遠灘，半輪殘月落前山。徐徐撥棹却歸灣，浪疊朝霞錦繡翻。
震山巖 李觀
鮮日媚晴靄，泉石閑融融。酒味醴於春，挹翠迎春風。坐映珪壁秀，六合開情悰。昔人袖全璞，傲睨追冥鴻。里閭味前塵，慨慕滋無窮。蓄藴非一身，出處固異同。
東湖 李觀
萬象城東雅入詩，半湖雲靄捲殘暉。老龍惜雨慵離蟄，迷鷺逢人慣不飛。岸僻自宜安釣石，水清誰礙濯塵衣。使君公退便遊此，却恐吾皇急詔歸。
題翠微亭 李觀
竹根穿石嘴，松影入泉心。不致玄玄處，白雲徒自深。
出宰清江省親秀水 李觀
天闕抵清江，萍泛七千里。心目駐庭闈，恍如尋尺耳。河伯念微衷，風師薦嘉祉。澄瀾協順飆，天際堪屈指。歸歟膝下歡，奚獨老萊子。
化成巖 李觀
交臂尋幽歲已殘，瘦藤枯石重躋攀。忽逢陰洞龍開室，下瞰寒溪玉繞山。猿鳥窺簾如舊識，藤蘿引徑入蹊閒。遊人自向紅塵去，日莫老僧催閉關。
句 李觀
養拙藏愚春復春。
覆驗餘姚道中 王存
一夫死非命，滌驗更兩吏。一囚坐法誅，三覆與衆棄。去年交阯敗，殺戮無賤貴。江淮屢歲眚，積殍溝壑穢。聖人於赤子，愛重若彼至。謹小以遺大，誰其原帝意。
送程給事知越州 王存
集仙詞職瑣闈郎，曾領共工使出疆。萬里初還遼海節，一麾俄綰會稽章。金環賜带饒新貴，熊軾褰帷過故鄉。政事有餘詩筆健，卧龍山直鑑湖光。
子陵釣臺 王存
嚴公英魄去何之，江上空餘舊釣磯。古木蒼煙鸜鵒噪，清波白石鷺鷥飛。山中秋色香粳熟，壠下朝寒赤鯉肥。何事夷齊恥周粟，一生憔悴首陽薇。
史院席上奉和首相吳公原韵 王存
上聖思論著，前言摭緒餘。瓊筵初賜醴，石室載紬書。徽範貽來者，成功念昔歟。欲知開局盛，門擁相君車。
送刁景純歸京口 王存
因公東還輒悲咤，重厚士風須長者。少年流輩輕老人，去矣唐山舊林下。
登北固山 王存
晚登北固頂，俛視南徐城。廢壘何茫茫，山川迥縱橫。千載競誰有，六朝空戰爭。豪氣不可問，古墳人正耕。
遊焦山 王存
連山擁滄江，峭絕視茲鮮。由來一氣結，殊不麗衆巘。林深鳥聲悅，境靜人自遠。方吾抱幽介，對此萬慮遣。
靜照堂 王存
曾過槜李古禪關，十五年來夢想閒。聞說新堂增勝概，又憐遊客變衰顔。香檀印篆銷晨暮，題墨籠紗記往還。能了一心隨處靜，何須辛苦遠人寰。
過丹陽舊居 王存
漂泊經故園，繫舟款柴扉。破屋他人居，昔鄰今或非。父老迎我飲，祝我晝錦衣。我謝父老言，朴拙非所祈。一官走塵土，實迫寒與饑。去鄉未幾載，頗覺侶儔稀。人事已可嗟，况當白首歸。泚泚練塘水，綠楊蔭漁磯。有田尚可耕，誓將父老依。
歸京口 王存
倦宦歸來故國春，北樓千尺絕飛塵。江山雄偉增人氣，城壁蕭條類此身。眼底交遊隨物老，樽前歌舞逐時新。十年舊事無人問，目送斜陽下廣津。